On va néixer la Cecília Marín?
Cecília Marín Gratacós (Banyoles, 16 de juliol de 1903 – Barcelona, 13 de juliol de 1959) fou una metgessa banyolina.
Marín va ser la primera dona gironina a obtenir el títol de Medicina í també la primera dona inscrita en l'Organisme Professional de Metges. Per aquest motiu, els seus companys i amics, sovint l'anomenaven «la nostra Trótula». La seva vocació sempre va ser molt intensa i per aquesta raó, a Girona, els companys professionals de Marín feien broma, atribuint aquesta vocació a la seva identificació amb les goges benèfiques de les Estunes, que apartaven els homes del Mal. Des de 2003, un dels carrers de Banyoles porta el seu nom, el carrer Cecília Marín.
Marín nasqué en el si d'una família molt coneguda a Banyoles; el seu pare era conservador del Museu Darder. Marín va desenvolupar la seva vocació a causa de l'admiració que sentia per la seva tia, la doctora Montserrat Bobé, una de les primeres metgesses catalanes. Va estudiar al col·legi de la Vila i va fer el batxillerat a Girona, a les Escolàpies i a l'Institut General i Tècnic, on va coincidir amb Josep Maria de Porcioles i Colomer. El 1921 va obtenir el Grau de Batxiller. el curs 1922-23 es va matricular a la Facultat de Medicina a la Universitat de Barcelona obtenint Matricula d'Honor. Va acabar la carrera el 1928 i va rebre el títol l'any següent, 1929.
Va exercir la seva professió principalment a Barcelona, especialitzant-se en ginecologia i pediatria. Va començar a treballar en el centre de Puericultura de Can Tunis i va ser nomenada metgessa ajudant de la Clínica Mèdica de la Facultat. També va exercir uns anys a Girona on va obrir un consultori al carrer Nou. A les seves consultes alleugerí a forces pacients amb dificultats per tenir descendència, quasi obligada a l'època, sobretot en cases benestants. Aquesta tasca d'ajuda en la fertilitat va ser la causa per la qual va rebre més gratificacions. Se la considera pionera en la pràctica de la fecundació artificial a Catalunya.
El 1934, junt amb el seu marit, el metge i bacteriòleg barceloní Antoni Valls, va investigar una epidèmia registrada a Catalunya entre 1929 i 1933. Gràcies a aquest treball va rebre la Medalla d'Or de la Reial Acadèmia de Medicina de Barcelona i va poder ingressar a aquesta institució. Altres dels seus treballs destacats versaven sobre les proves tècniques analítiques per al diagnòstic de l'embaràs i sobre les relacions de la flora vaginal amb el pH del medi i amb les carències alimentàries.
La Reial Acadèmia de Medicina va crear el «Premi Cecília Marín» que porta el seu nom, per tal de reconèixer la trajectòria professional de metges i metgesses.
Marín i el seu marit varen ser denunciats, per enveja, de voler enverinar les aigües de Barcelona. Tots dos van ser engarjolats el 1938. Marín va patir set mesos de captivitat a la presó de dones, situada durant el conflicte civil, a la Maternitat de les Corts. la seva salut va quedar tan afectada que va haver d'abandonar la pràctica de la medicina. Tot i així, amb la salut profundament afectada, durant els primers anys de la postguerra encara va treballar per a les institucions sanitàries alemanyes a Barcelona i va fer algunes classes d'higiene i puericultura en un col·legi de monges alemanyes.
A Banyoles.